STATISTIKA | Skoorimaias Šved jõudis vägeva tähiseni, Kalev/Cramo pallur esikümnes
Veerandfinaalseeria teises matšis Astana vastu Moskva Himki kasuks 19 silma visanud Švedil on nüüd kirjas 2515 punkti. Ilusa arvuni jõudmiseks kulus tagamängijal 137 mängu.
Aastatel 2009-2012 kaitses Šved Moskva CSKA värve, 2015. aastast esindab ta Himkit. Eriti vingelt on venelane skoori teinud viimasel kolmel hooajal, keskmised näitajad: 23,2, 23,6 ja 22,8 silma.
Švedi statistika oleks veelgi vägevam, kuid vahepeal veetis ta kolm aastat NBAs.
Kõigi aegade punktitabelis on teisel kohal Vitali Fridzon. Praegu Krasnodar Lokomotiv Kubanis palliv vanameister on 250 mänguga kirja saanud 2399 punkti.
Kolmandat positsiooni hoiab identselt Švediga 137 matši pidanud Nando de Colo. Prantslase kontol on 2216 silma.
Edetabelis leiab üsna kõrgelt ka ühe Kalev/Cramo palluri. Teist hooaega Eesti meisterklubis palliv Branko Mirkovic on 1581 punktiga 10.
Enne Cramosse siirdumist esindas mängujuht Ühisliigas kolm hooaega Minski Tsmokit, kokku on tal kirjas 132 kohtumist.
Parima eestlasena on Gregor Arbet 32. Tema kogus 131 matšiga 1188 silma.
Mirkovcil on võimalik oma punktiarvet kasvatada juba täna. Kalev/Cramo võõrustab veerandfinaalseeria kolmandas mängus kell 19 Kaasani Unicsit.